宿鳳翅山懸泉寺
作者：張耒
朝代：宋

paragraphs: 秋山晚景凉，幽路轉石壁。
稍知步武峻，漸與鷄犬隔。
層崖恃我西，懸瀑垂百尺。
崩騰擣重泓，晝夜碎珪璧。
天寒行已深，嶺轉客暫息。
最愛下山泉，潺潺馬蹄側。
重門敞幽寺，臺殿互開闢。
野僧三四人，披衣出迎客。
陰陰修竹靜，下有神龍宅。
泓澄一畝泉，黯黯萬古色。
翛然改瞻視，異物如不隔。
蕭蕭毛髮疏，佇立動神魄。
雲低秋天陰，木落山日夕。
房寒燈火青，夜久人語寂。
通宵淡無夢，起望曉天白。
山川接周韓，清洛去不極。
我無軒冕意，野性自夙昔。
塵埃阻幽好，奔走愧謀食。
偷閑到丘壑，便欲老泉石。
君有在籠鶴，豈願潜六翮。
將歸且復止，既去緩吾策。
寄語山中人，行當蠟雙屐。